প্রধানমন্ত্রীরদপ্তর
ভ্লাদিভস্তক সফরকালে প্রধানমন্ত্রীর প্রেস বিবৃতির বঙ্গানুবাদ 
নয়াদিল্লি, ৫ সেপ্টেম্বর, ২০১৯
মাননীয় রাষ্ট্রপতি পুতিন,
প্রিয় বন্ধুরা,
নমস্কার
ডোবরে ভেকের!
বিশ্বের প্রথম যে স্থানে সূর্যের আলোর পরশ লাগে, আমাদের রাশিয়ান বন্ধুদের নিরলস পরিশ্রম যে জায়গায় প্রকৃতিকে জয় করে সেই জায়গা সারা বিশ্বের কাছে অনুপ্রেরণার উৎস। একবিংশ শতাব্দীর মানব উন্নয়নের নতুন কাহিনী একদিন এখান থেকেই রচিত হবে। এ ধরনের দারুন এক জায়গা ভ্লাদিভস্তকে এসে আমি অত্যন্ত আনন্দিত। আর এটি সম্ভব হয়েছে শুধুমাত্র আমার প্রিয় বন্ধু রাষ্ট্রপতি পুতিনের আমন্ত্রণ পাওয়ার জন্য। এ কারনে আমি আমার অন্তরের অন্তঃস্থল থেকে আমার বন্ধু রাষ্ট্রপতি পুতিনকে ধন্যবাদ জানাই। এই আমন্ত্রণের ফলে প্রথম ভারতীয় হিসেবে ভ্লাদিভস্তক সফর করার সৌভাগ্য আমার হল। এর জন্য আমার বন্ধু রাষ্ট্রপতি পুতিনের কাছে আমি কৃতজ্ঞ।
ভারত ও রাশিয়ার মধ্যে বিংশতম বার্ষিক সম্মেলনে আমি এবং রাষ্ট্রপতি পুতিন অংশগ্রহণ করেছি, এটি একটি বিষ্ময়কর ঐতিহাসিক সমাপতন। ২০০১ সালে প্রথমবার ভারত-রাশিয়া শীর্ষ সম্মেলন রাশিয়ায় অনুষ্ঠিত হয়েছিল সেই সময় আমার বন্ধু পুতিন ছিলেন রাশিয়ার রাষ্ট্রপতি আর আমি এসেছিলাম ভারতীয় দলের একজন সদস্য হিসেবে। তদানিন্তন প্রধানমন্ত্রী অটলজির নেতৃত্বে সেই দলে আমি ছিলাম গুজরাটের মুখ্যমন্ত্রী। পরবর্তীকালে রাজনৈতিক যাত্রাপথে রাষ্ট্রপতি পুতিন এবং আমার মধ্যে বন্ধুত্ব ও দুটি দেশের মধ্যে সহযোগিতা দ্রুতহারে বৃদ্ধি পেয়েছে। এই সময়কালে আমাদের বিশেষ কৌশলগত অংশীদারিত্ব দুটি দেশের কৌশলগত স্বার্থকে যেমন বাস্তবায়িত করেছে, একই সঙ্গে এর ফলে মানুষের উপকার হয়েছে। রাষ্ট্রপতি পুতিন এবং আমি মানবজাতির এই উন্নয়নকে প্রত্যক্ষ সুবিধায় রূপান্তরিত করেছি। আস্থা এবং অংশগ্রহণের মধ্য দিয়ে আমরা এই সহযোগিতাকে এক নতুন উচ্চতায় নিয়ে গেছি। এই সহযোগিতা শুধুমাত্র পরিমাণগতই নয়, গুণগত দিক থেকেও এর তাৎপর্য যথেষ্ট। প্রথমত আমরা এই সহযোগিতাকে সরকারি বেড়াজাল থেকে বের করে এনে বেসরকারী সংস্থাগুলির বিপুল ক্ষমতাকে যুক্ত করেছি। আজ আমরা এখানে অনেকগুলি বাণিজ্যিক চুক্তি স্বাক্ষর করেছি।
আজকের চুক্তির মধ্যে প্রতিরক্ষার মতো কৌশলগত ক্ষেত্রও অন্তর্ভুক্ত হয়েছে। রাশিয়ার সমরাস্ত্রের বিভিন্ন অংশ যৌথ উদ্যোগে ভারতে তৈরি হবে। এর আগে একে ২০৩-এর বিষয়েও এ ধরনের যৌথ উদ্যোগ এ বছরের শুরুতে নেওয়া হয়। তার সঙ্গে আজকের এই চুক্তি প্রতিরক্ষা ক্ষেত্রে আমাদের সহযোগিতাকে এক মজবুত ভিতের ওপর দাঁড় করালো। এর ফলে ক্রেতা-বিক্রেতার সম্পর্কে থেকে আমরা বেরিয়ে আসতে পারবো। ভারতের রাশিয়ার সঙ্গে সহযোগিতার পারমানবিক কেন্দ্র গড়ে তোলাও আমাদের অংশীদারিত্বের আর একটি ফসল। দ্বিতীয়ত আমরা আমাদের সম্পর্ককে রাজধানীর বাইরে ভারতের বিভিন্ন রাজ্যে এবং রাশিয়ার নানা অঞ্চলে প্রসারিত করেছি। যেহেতু এক সময়ে আমি গুজরাটের মুখ্যমন্ত্রী ছিলাম এবং রাশিয়ার বিভিন্ন অঞ্চলের ক্ষমতা ও সম্ভাবনার বিষয়ে রাষ্ট্রপতিনও অবগত আছেন তাই এটি আশ্চর্যের কিছু নয়।
সুতরাং পূর্বাঞ্চলীয় অর্থনৈতিক ফোরামের ধারনা তিনি গ্রহণ করেছেন যা অত্যন্ত স্বাভাবিক। ভারতের মতো একটি বৈচিত্র্যময় দেশের সঙ্গে ফোরামের গুরুত্ব রাষ্ট্রপতি পুতিন উপলব্ধি করতে পেরেছেন। আপনারা এই উদ্যোগের কতটা প্রশংসা করবেন সেটি নিছকই আপনাদের বিষয়।
রাষ্ট্রপতি পুতিনের থেকে আমন্ত্রণ পাওয়ার পর আমরা অত্যন্ত গুরুত্ব সহকারে প্রস্তুতি শুরু করি। ভারতের বাণিজ্য মন্ত্রী, চারটি রাজ্যের মুখ্যমন্ত্রী এবং দেড়শোর বেশি বাণিজ্যিক সংস্থার প্রতিনিধিরা ভ্লাদিভস্তকে এসেছিলেন। দূরপ্রাচ্যের বিশেষ দূত এবং ১১ জন গর্ভনরের সঙ্গে বৈঠক অত্যন্ত ফলপ্রসূ হয়েছিল। বিভিন্ন রাজ্য এবং অঞ্চলগুলির মধ্যে সম্পর্ক একটি প্রাতিষ্ঠানিক রূপ পায়। এছাড়াও কয়লা, হীরা, বিরল মৃত্তিকা, খনি শিল্প, কৃষিকাজ, কাঠ, মন্ড ও কাগজ এবং পর্যটন ক্ষেত্র নতুন সম্ভাবনা খুঁজে পায়। আর এখন চেন্নাই ও ভ্রাদিভস্তকের মধ্যে সমুদ্র পথে যোগাযোগ ব্যবস্থা গড়ে তোলার যে প্রস্তাব করা হয়েছে তা দুই অঞ্চলের মধ্যে সম্পর্ককে আরো নিবিড় করবে। তৃতীয়ত আমরা আমাদের দ্বিপাক্ষিক সহযোগিতাকে বৃদ্ধি করতে চাই এবং এক্ষেত্রে নতুন নতুন উপাদান যোগ করবো। এখন দুটি দেশে হাইড্রোকার্বন ক্ষেত্রে অভূতপূর্ব বিনিয়োগ নিয়ে আলোচনা হচ্ছে। এই বিনিয়োগ ভারত ও রাশিয়ার মধ্যে তেল ও গ্যাসের মধ্যেই সীমাবদ্ধ নয়। এক্ষেত্রে ৫ বছরের সহযোগিতার পরিকল্পনা নিয়ে ঐক্যমত্যে পৌঁছানো গেছে। দূরপ্রাচ্য এবং সুমেরু অঞ্চলে হাইড্রোকার্বন ও তরল প্রাকৃতিক গ্যাস অনুসন্ধানে সহযোগিতা করা হবে। মহাকাশ ক্ষেত্রে আমাদের সহযোগিতাও নতুন এক উচ্চতায় পৌঁছেছে। ভারতের প্রথম মনুষ্য বহনক্ষম মহাকাশযান গগন যান-এ যাওয়ার জন্য ভারতীয় নভোচারীরা রাশিয়া থেকে প্রশিক্ষণ পাবেন। পারস্পরিক বিনিয়োগের সুফল পেতে আমরা বিনিয়োগ সংক্রান্ত একটি সুরক্ষা কবচের বিষয়ে খুব শীঘ্রই চুক্তি স্বাক্ষর করবো। ভারতে রাশিয়া প্লাস ডেস্ক এবং মুম্বাইয়ে রাশিয়ার দূরপ্রাচ্য বিনিয়োগ এবং রপ্তানী সংস্থার দপ্তর পারস্পরিক বিনিয়োগকে আরো সহায়তা করবে।
বন্ধুগণ,
আমাদের কৌশলগত অংশীদারিত্বে নতুন এক অধ্যায় যুক্ত হতে চলেছে। দুই দেশের তিন বাহিনীর সামরিক মহড়া ౼ ইন্দ্র ২০১৯ আমাদের আস্থা ও বিশ্বাসের প্রতীক হয়ে উঠেছে। পৃথিবীর সাধারণ জায়গার পাশাপাশি কুমেরু এবং সুমেরুতেও প্রয়োজন হলে ভারত এবং রাশিয়া একযোগে কাজ করবে। আজকের সময়ে শান্তি ও স্থিতাবস্থার জন্য বহুপাক্ষিক ব্যবস্থাপনা যে জরুরি, উভয় দেশই সে বিষয়ে অবগত রয়েছে। আমাদের সহযোগিতা ও সমন্বয় এক্ষেত্রে গুরুত্বপূর্ণ ভূমিকা পালন করবে। আর তাই ব্রিকস, এসসিও এবং অন্যান্য আন্তর্জাতিক সংস্থায় আমরা সহযোগিতা বজায় রাখবো। আজ বিভিন্ন আন্তর্জাতিক ও আঞ্চলিক বিষয় নিয়ে আমাদের মধ্যে ফলপ্রসূ খোলামেলা আলোচনা হয়েছে। একটি মুক্ত, সুরক্ষিত, অক্ষুন্ন, শান্তিপূর্ণ এবং গণতান্ত্রিক আফগানিস্তান দেখতে চায় ভারত। যে কোনো দেশের অভ্যন্তরীণ বিষয়ে বাইরের কোনো পক্ষের হস্তক্ষেপের বিরোধী আমরা দুটি দেশই। ভারত-প্রশান্ত মহাসাগরীয় অঞ্চলে ভারতের মুক্ত ও সমন্বিত ধারণা নিয়ে আমরা ফলপ্রসূ আলোচনা করেছি। সাইবার নিরাপত্তা, জঙ্গীবাদের প্রতিরোধ, পরিবেশ রক্ষা সহ বিভিন্ন ক্ষেত্রে ভারত ও রাশিয়া সহযোগিতা করবে। আগামী বছর ব্যাঘ্র সংরক্ষণের বিষয়ে একটি উচ্চ পর্যায়ের আলোচনা সংগঠিত করার ক্ষেত্রে ভারত ও রাশিয়া একমত হয়েছে।
আরো একবার এই আমন্ত্রণ জানানো এবং উষ্ণ অভ্যর্থনার জন্য আমার বন্ধু রাষ্ট্রপতি পুতিনকে আমি আন্তরিক কৃতজ্ঞতা জানাই। আগামীকাল পূর্বাঞ্চলীয় অর্থনৈতিক ফোরামের বৈঠকের বিষয়ে আমি আগ্রহী। এখানে বিভিন্ন নেতৃবৃন্দ, যাঁরা আমার বন্ধুস্থানীয়౼ তাঁদের সঙ্গে সাক্ষাৎ হবে। আগামী বছর বার্ষিক শীর্ষ সম্মেলনে রাষ্ট্রপতি পুতিন ভারতে আসবেন। আমি তার জন্য অপেক্ষা করবো। ২০২০ সালে এসসিও এবং ব্রিকস-এর সভাপতির দায়িত্ব পালন করবে রাশিয়া। আমি বিশ্বাস করি রাষ্ট্রপতি পুতিনের নেতৃত্বে এই দুটি সংস্থা সাফল্যের নজির সৃষ্টি করবে। একাজে ভারত এবং আমি ব্যক্তিগত স্তরে সব ধরনের সহযোগিতা করবো।
অনেক অনেক ধন্যবাদ।
PG/CB/NS
(Visitor Counter : 58